Andreas Steenberg (RV), 2022-09-08:
Jeg vil gerne rose regeringen for at fremlægge et meget ansvarligt finanslovsudspil.
Men det er også et finanslovsudspil, der viser, at vores økonomi ikke er i stand til at kunne håndtere de store kriser, vi står over for, og det er derfor, der er brug for at tænke nyt, der er brug for at få et samarbejde mellem røde og blå, så vi kan få taget fat om nogle af de store kriser, som vi her i Folketinget burde være enige om, i hvert fald som problemformulering.
Det første er selvfølgelig energikrisen og også klimakrisen, som jo ikke er gået væk, men kun bliver større for hver dag, der går.
En af grundene til, at priserne stiger, er jo, at vi har gjort os afhængige af fossile brændsler fra Mellemøsten, Rusland og andre steder i stedet for at producere energien selv.
Det skal vi i gang med, og vi har jo heldigvis i et bredt samarbejde fået nedsat en meget stor klimafond, der gør, at vi har finansiering til at gøre noget ved klimaproblemerne, men også problemerne med, om der er energi nok.
Vi har også lavet et nationalt kompromis, hvor vi siger, at vi skal være uafhængige af russisk gas og olie og kul, så nu må vi bruge vinteren her på at komme i gang, lave de investeringer i fjernvarme, i varmepumper, i at sætte solceller, vindmøller og alt muligt andet op, så vi har energi nok – energi, som også på den lange bane er bæredygtig – så vi får gjort noget ved et af de allervigtigste problemer, nemlig klimakrisen.
Dermed ikke sagt, at vi i Radikale Venstre afviser, at der kan være konkrete grupper og personer, der har brug for ikke bare at få penge til grøn omstilling, men simpelt hen få penge til at kunne betale og kunne blive boende i deres hus eller deres lejlighed, for jeg tror desværre, at vi kommer til at kigge ind i, at nogle mennesker simpelt hen kan blive tvunget til at gå fra hus og hjem, hvis ikke vi er med til at hjælpe.
Det er selvfølgelig vigtigt, apropos den diskussion, der også har været om elafgift og alt muligt andet, at de ting bliver finansieret, så man ikke bare skubber mere til inflationen, for så har vi jo ikke gjort noget godt, så har vi bare gjort problemet større for de mennesker, der ikke fik nogen hjælp.
I Radikale Venstres 2030-plan har vi også en meget ambitiøs iværksætterpolitik og erhvervspolitik, hvor vi vil permanentgøre fradraget for forskning og udvikling, hvor vi vil fjerne nogle af de skatter, der gør det svært for små virksomheder, små iværksættere at vokse sig store.
Det ser vi også ind i den klimaudfordring, vi står over for, for hvis vi skal have lavet et CO 2 -neutralt samfund, skal vi have helt nye forretningsmodeller, især inden for landbrug, som kommer på banen, men også kommer i vækst, så de kan skabe arbejdspladser og indtægter til vores fællesskab.
Den anden krise, vi gerne så Folketinget, røde som blå, kunne samles om at løse, er den meget alvorlige mangel på mennesker i økonomien, der er.
Man kan tale om alle de ting, vi gerne vil på klima, på velfærd, udviklingen i det private erhvervsliv, men i den økonomi, vi ser ind i, er der ikke mennesker til at være sygeplejersker, der er ikke mennesker til at arbejde i det private erhvervsliv eller mennesker til at lægge de fjernvarmerør, som vi skal bruge.
Vi peger på en skatteomlægning, hvor vi fjerner nogle skattefradrag på bolig og giver det i skattelettelse på at arbejde.
Vi peger også på at lave en trepartsaftale i den offentlige sektor, hvor der kommer mere arbejdskraft ud af det, men måske også bedre arbejdsmiljø, opgaveglidning og nogle af de andre ting, der bliver peget på.
Selvfølgelig drejer det sig også om at fortsætte med at se på international rekruttering, for en af de ting, vi kan gøre, er at se, om der er nogen mennesker fra udlandet, der har lyst til at komme til Danmark og arbejde og bidrage til at løse vores udfordringer.
Den sidste krise, som vi er meget bekymret for, er det, vores børn og unge står over for.
Det sidste tal, jeg så, var, at hvert syvende barn forlader folkeskolen uden basale kompetencer i at læse, skrive og regne – hvert syvende barn!
Det er omkring 13 pct. af en årgang.
Og de mennesker kan vi jo desværre følge hele vejen op i kontanthjælpssystemet, på området for sindslidelser og kriminalitet og på alle mulige andre områder, og desværre kan vi også se, at deres børn i meget høj grad ender samme sted.